መንግሥት ተጨማሪ 1,374 ሰላም አስከባሪ ወታደሮችን ሊያሰማራ ነው
መንግሥት በዓለም አቀፍ ደረጃ እየታወቀ የሚገኝበት የሰላም ማስከበር ተልዕኮን አጠናክሮ በመቀጠል፣ ተጨማሪ ሰላም አስከባሪ ሠራዊት ወደ ሶማሊያና በሁለቱ ሱዳኖች አዋሳኝ ድንበር ሊያሰማራ ነው፡፡የመከላከያ ሚኒስትሩ አቶ ሲራጅ ፈጌሳ ባለፈው ሳምንት ለፓርላማ ያቀረቡት የዘጠኝ ወራት የሥራ አፈጻጸም ሪፖርት እንደሚያስረዳው፣ ኢትዮጵያ ከምትገኝበት ቀጣና ልዩ ሁኔታና መንግሥት ከሚከተለው የሰላምና የውጭ ጉዳይ ፖሊሲ አንፃር ኢትዮጵያ በአካባቢው ጉልህ ድርሻ እየተጫወተች ነው፡፡የኢፌዲሪ መከላከያ ሠራዊት በቀጣናው ተመራጭ የሰላም ኃይል በመሆን በአፍሪካ በተለይም ችግር ባለባቸው የጎረቤት አገሮች፣ የተባበሩት መንግሥታት ድርጅትንና የአፍሪካ ኅብረትን የሰላም ተልዕኮ በመቀበል ኃላፊነቱን እየተወጣ እንደሚገኝ ሪፖርቱ ያስረዳል፡፡በዚህም መሠረት በአሁኑ ወቅት በሱዳን ዳርፉር፣ በሰሜንና በደቡብ ሱዳን መሀል በምትገኘው በአብዬ፣ እንዲሁም በደቡብ ሱዳንና በሶማሊያ ሰላም ማስከበር ተልዕኮ በጠቅላላው 11,711 ወታደሮችን መንግሥት አሰማርቶ እንደሚገኝ በሪፖርቱ ተካቷል፡፡በቅርቡም በሶማሊያና በሁለቱ ሱዳኖች ድንበር 1,374 የሠራዊት አባላት ዝግጅት መጠናቀቁን ሪፖርቱ ያስረዳል፡፡ ለሰላም ማስከበር ሥራ የሚሰማሩ ወታደሮች በየጊዜው እንደሚቀያየሩ ከሪፖርቱ መረዳት የሚቻል ሲሆን፣ ለዚሁ ተግባር በዘጠኝ ወራት ጊዜ ውስጥ በድምሩ 8,312 ወታደሮች ተመልምለው ሥልጠና መውሰዳቸውን ይገልጻል፡፡ኢትዮጵያ በሰላም ማስከበር ተልዕኮ እያገኘችው ካለው የውጭ ግንኙነት ጥቅም ባሻገርም፣ ከፍተኛ የኢኮኖሚ ጥቅም ማግኘትና የመከላከያ አጠቃላይ አቅምን መገንባት እንደሚቻል መረጃዎች ያመለክታሉ፡፡የተባበሩት መንግሥታት ድርጅት እ.ኤ.አ. በ2000 ባወጣው የውሳኔ ሐሳብ ተልዕኮውን ተቀብሎ የሰላም አስከባሪ ኃይል ለሚያስማራ አገር ወጪውን የሚሽፍን መሆኑን ይገልጻል፡፡ አገሮች ለሚያሰማሩት ሰላም አስከባሪ ኃይል በአገራቸው የደመወዝ ስኬል መሠረት መክፈል የሚኖርባቸው መሆኑን የሚገልጸው የውሳኔ ሐሳብ፣ ሰላም አስከባሪ ላሰማራው አገር በወታደር በወር 1,028 ዶላር እንደሚከፍል ያስረዳል፡፡ የአፍሪካ ኅብረትም ከሞላ ጎደል ተመሳሳይ የሆነ ገንዘብ በዶላር ይከፍላል፡፡ኢትዮጵያ በሱዳን ዳርፉር፣ በሶማሊያና በሁለቱ ሱዳኖች ያሰማራቻቸው ሰላም አስከባሪዎች ተልዕኮ የተባበሩት መንግሥታት ድርጅትና የአፍሪካ ኅብረት የጥምረት ተልዕኮ ነው፡፡ በመሆኑም ኢትዮጵያ ከተቀበለቻቸው የሰላም ተልዕኮዎች ለሰላም አስከባሪ ኃይል ከሚሰጥ ክፍያ ከሦስት ቢሊዮን ብር በላይ በዓመት ልታገኝ ትችላለች፡፡ ተመድ ለሰላም አስከባሪ ኃይል ከሚከፍለው በተጨማሪ ለሎጂስቲክስ እንቅስቃሴ በኪሎ ሜትር የሚከፍል መሆኑን መረጃው ይጠቁማል፡፡በ2005 ዓ.ም. የተሻሻለው የመከላከያ ማቋቋሚያ አዋጅ የመከላከያ ሚኒስቴር በዓመት ከፌዴራል መንግሥት ከሚያገኘው በጀት በተጨማሪ፣ ከሰላም ማስከበርና ከኢትዮጵያ ብረታ ብረትና ኢንጂነሪንግ ኮርፖሬሽን ትርፍ መንግሥትን እያስፈቀደ እንዲጠቀም ይፈቅድለታል፡፡